Skorocel kopijovitý

**Skorocel kopijovitý** (lat. *Plantago lanceolata*; iné názvy pozri nižšie) je druh rastliny z rodu skorocel (*Plantago*) z čeľade skorocelovité (*Plantaginaceae*).

## Názvy
### Slovenské
Súčasný názov tohto druhu je **skorocel kopijovitý** a vyskytuje od prvej polovice 20. storočia. 

Staršie slovenské názvy sú: *kolocier kopi(j)ovitý*, *kolocier úzkolistý*, *skorocel úzkolistý*, *kolocier kopíčkovitý*, *kolocier hrálovitý*, *skorocel hrálovitý*, *jitrocel hrálovitý*, *kolocier obyčajný* (zodpovedá len časti dnešného druhu), *kolocier kopinatý*, *jutrocel kopinatý*, *skorocel kopinatý*, *končitý kolocier*, *špicatý kolocier*, *psí jazyk úzky*.

Staršie alebo ľudové názvy sú: *babie ucho*, *babík*, *babka*, *baraní jazyk*, *celník* (*čelník*), *hojílek*, *jazýček*, *jitrocel* (*itrocel*, *jatrocel*, *jutrocel*), *kolocier* (*kolocér*, *kolocer*, *kolocír*), *kopica*, *myšie uško*, *psí jazyk* (*psí jazýček*, *psí jazýčok*), *ranocel*, *skorocel*, *špicatý jitrocel*, *volové ucho*. Porovnaj aj kapitolu o názvoch v článku skorocel.

### Latinské
Vedecké synonymá sú: *Arnoglossum lanceolatum* (L.) Gray 1822, *Lagopus lanceolatus* (L.) Fourr. 1869,   *Lagopus timbali* Fourr. 1869, *Plantago abyssinica* Hochst. 1841, *Plantago ambigua* Guss.1827, *Plantago argentea* Brot. 1804, *Plantago attenuata* Wall. 1820, *Plantago azorica* Hochst. 1840, *Plantago byzantina* K.Koch 1849, *Plantago capensis* Bojer 1837, *Plantago capitata* Ten. 1813, *Plantago contorta* Guss. 1827, *Plantago dalmatica* Schott ex Steud. 1841, *Plantago dubia* L. 1755,     *Plantago elata* Schur 1853, *Plantago elata* Steud. 1849, *Plantago eriophora* Hoffmanns. & Link 1820,    *Plantago flexuosa* Gaudin ex Rapin 1827, *Plantago fontis-curvae* Kom. 1932, *Plantago glabriflora* Sakalo 1948, *Plantago glareosa* A.Kern. ex Meynh. 1877, *Plantago glauca* C.A.Mey. 1831, *Plantago hirsuta* Mazziari 1835, *Plantago hungarica* Waldst. & Kit. 1806, *Plantago intermedia* K.Koch 1849,    *Plantago irrigua* Fisch. ex Rchb. 1831, *Plantago japonica* var. *yezomaritima* (Koidz.) H.Hara 1948,    *Plantago kurdica* Vatke 1874, *Plantago lanata* Host 1827, *Plantago lanceifolia* Salisb. 1796, *Plantago lanuginosa* Bastard 1809, *Plantago leiopetala* Lowe 1831, *Plantago linkii* Roem. & Schult. 1818, *Plantago longiscapa* Mazziari 1835, *Plantago longistipes* Royle 1845, *Plantago major* f. *yezomaritima* (Koidz.) Ohwi 1953, *Plantago media* var. *prolifera* Roth 1827, *Plantago mediterranea* Strobl 1882, *Plantago microcephala* Royle ex Barnéoud 1845, *Plantago minor* Garsault 1764, *Plantago nigricans* Link ex Rchb. 1831, *Plantago nutans* Poir. 1804, *Plantago orientalis* Stapf 1885, *Plantago preslii* Ten. 1826, *Plantago pseudopatagonica* Vatke 1874, *Plantago schottii* Roem. & Schult. 1818,    *Plantago sphaerostachya* (Mert. & W.D.J.Koch) A.Kern. 1886, *Plantago sphaerostachys* Hegetschw. 1838, *Plantago succisa* Lyons 1763, *Plantago sylvatica* H.Mart. 1812, *Plantago timbalii* Jord. 1852, *Plantago tomentosa* Gilib. 1782, *Plantago trinervis* Mazziari 1835, *Plantago variabilis* Link 1845,   *Plantago yezomaritima* Koidz. 1941.

## Opis
‭Skorocel kopijovitý je trváca bylina.

Podzemok je nerozkonáreny alebo málo rozkonáreny, s tenkými adventívnymi koreňmi a jednou alebo niekoľkými listovými ružicami z 5 – 25 listov. Listy sú kopijovité, vystúpavé alebo vzpriamené, kratučko stopkaté alebo sediace, takmer holé, riedko chlpaté až huňaté, lysavejúce, celistvookrajové alebo drobno pílkovité. Stvoly sú vysoké do okolo 50 cm, sú vzpriamené alebo oblúkom vystúpavé, ‭zreteľne hranaté s 5 ryhami. Klasy sú dlhé do 10 cm, sú značne husté, guľovité, elipsoidné alebo valcovité. Listene sú hnedasté, suchoblanité, vajcovité až široko vajcovité, holé či roztrúsene chlpaté. 

Plod je dvojpuzdrová tobolka s dvoma podlhovastými semenami.

Druh je veľmi variabilný, najmä z hľadiska počtu listových ružíc, ako aj odenia, tvaru a počtu listov, stvolov a klasov.

Kvitne v máji až septembri.

## Výskyt
Vyskytuje sa v celej Európe, ako aj v severnej a strednej Ázii a v severnej Afrike. Zavlečený bol napr. aj do Severnej Ameriky. Na Slovensku je to druh hojný až veľmi hojný.

Rastie na výslnných a polostepných stráňach, suchých medziach, na piesku, na slaniskách, v tráve na okrajoch ciest, lesov a polí, na medziach, pasienkoch, úhoroch a lúkach. V Alpách bol nájdený až v hornej časti alpínskeho stupňa. 

## Význam
Považuje sa za vysoko produkčnú a nutrične hodnotnú rastlinu kosných lúk. Je tiež častou a hojnou burinou ďatelinísk, ktorá v nich indikuje nedostatok vápnika v pôde.

List obsahuje iridoidové glykozidy, sliz, triesloviny, fenylkarboxylové kyseliny, kumaríny, flavonoidy a kyselinu kremičitú.

Slizovité látky skorocelu kopijovitého vytvárajú ochrannú vrstvu na zapálenej sliznici a tlmia dráždenie na kašeľ. Iridoidové glykozidy pôsobia tiež protizápalovo, antitusicky a spazmolyticky. Rastlina sa používa v čajovej zmesi najmä na liečenie ochorení horných dýchacích ciest ako antitusikum a mucilaginózum.

## Zámena
Skorocel kopijovitý (najmä jeho varieta *Plantago lanceolata* var. *sylvatica* Pers.) sa celkovým výzorom značne podobá druhu skorocel najvyšší,  ktorý má odlišnú dĺžku podzemku a hrúbku adventívnych koreňov.

Listy má skorocel kopijovitý podobné s týmito druhmi rastlín:
* horec žltý (*Gentiana lutea*),
* kýchavica biela (*Veratrum album*),
* silenka biela/knôtovka biela (*Silene latifolia*).

## Galéria

Ribwort 600.jpg|Skorocel kopijovitý.
Plantago lanceolata6 ies.jpg|Listy skorocelu kopijovitého.
Plantago_major1.jpg|Detail kvetu.
Plantago_lanceolata2_ies.jpg|Detail prerezanej stonky.
Plantago lanceolata seed 20030713 1.jpg|Semená
Plantago lanceolata Sturm61.jpg|Ilustrácia


## Iné projekty

## Referencie

## Externé odkazy
* Skorocel (sk2.goo.cz) 
* Skorocel kopijovitý (botanika.wendys.cz) 

Kategória:Liečivé rastliny
Kategória:Medonosné rastliny
Kategória:Flóra na Slovensku
Kategória:Skorocelovité
Kategória:Flóra v Grónsku